
A Tudományos Diákköri Tanács működése és tagjai

A Tudományos Diákköri Tanács (TDT) a Debreceni Egyetem Általános Orvostudományi Kar Tudományos Bizottságának albizottságaként működik, és ellátja a Debreceni Egyetem Orvos- és Egészségtudományi Centrum (DE OEC) más karainak és intézeteinek tudományos diákköri feladatait is. A TDT határozatait egyszerű többséggel hozza. Azokat, valamint a határozatok alapjául szolgáló szempontokat nyilvánosságra hozza. A szavazás akkor érvényes, ha a TDT tagjainak legalább 50 %-a plusz 1 fő jelen van. A TDT végrehajtó szerve az elnökség (TDTE). Tagjai az elnök, az oktatói titkárok, akiket az Orvos- és Egészségtudományi Centrum tudományos igazgatója nevez ki, valamint a hallgatói elnök és a hallgatói titkár, akiket a választmány választ meg. 

A TDT intézményi konferenciákat szervez, gondoskodik a bíráló bizottságok felállításáról. Teljes jogú TDK taggá nyilvánítja azokat a hallgatókat, akik munkájukról előadás vagy pályamunka formájában már beszámoltak, tudományos társaságok kongresszusain szerepeltek vagy tudományos folyóiratban publikáltak. A TDT ösztöndíjakat hirdet meg, és a pályázatok alapján dönt a támogatások odaítéléséről. A TDT hallgató és oktató képviselőket küld az OTDT szakbizottságaiba. A TDTE irányítja és összehangolja az intézeti és klinikai diákkörök tevékenységét. Működése közvetlenül a tudományos igazgató felügyelete alá tartozik.

